Source: http://mind1.ma/egyhangulag-elfogadtak-az-rmdsz-torvenytervezetet/
Timestamp: 2018-01-19 03:06:42
Document Index: 7070846

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Egyhangúlag elfogadták az RMDSZ törvénytervezetét | Mind1?
HomeEz most komolyEgyhangúlag elfogadták az RMDSZ törvénytervezetét ...
Egyhangúlag elfogadták az RMDSZ törvénytervezetét
Szerdai nagyváradi sajtótájékoztatóján Cseke Attila Bihar megyei RMDSZ-es parlamenti képviselő a szövetség által kezdeményezett két törvénymódosító javaslat elfogadásáról tájékoztatta a sajtó képviselőit.
A 2009-ben kiadott 34-es számú sürgősségi kormányrendelet értelmében a megüresedő közalkalmazotti helyeknek mindössze a 15%-át lehetett versenyvizsgára kiírni, vagyis minden hetedik megüresedő munkahelyre lehetett alkalmazni egy személyt. Ezen módosított a 2013-ban kiadott, 77-es számú sürgősségi kormányrendelet, amely értelmében minden megüresedő helyre ki lehet írni a versenyvizsgát, tehát a hét az egyhez arány egy az egyhez arányra módosul. Ezt azonban csak a kormány jóváhagyásával lehetett megtenni, ami az alkotmánybíróság 2014 február 5-én kiadott 55. számú határozata értelmében sérti a helyi önrendelkezés jogát, ezért az alkotmánybíróság a 77/2013-as sürgősségi kormányrendeletet alkotmányellenesnek ítélte. Az alkotmánybíróság azt is jelezte, hogy egy alkotmányellenes kormányrendeletet nem lehet parlamenti jóváhagyással alkotmányossá tenni.
Az RMDSZ által 2014 márciusában benyújtott törvényjavaslat szerint az üres állásokat a közigazgatásban és az annak alárendelt közintézményekben mindenféle központi jóváhagyás nélkül, az önkormányzatok és az illető intézmények saját döntése alapján hozhatják meg azzal a feltétellel, hogy legyen jóváhagyott költségvetésük az illető állás betöltésére, illetve ne lépjék túl a 63/2010-es sürgősségi kormányrendeletben megszabott maximum személyzet számot.
„Ez a törvény, melyet a Képviselőház egyhangúlag, 318 szavazattal hagyott jóvá, elhárítja azt a veszélyt, hogy az alkotmánybíróság döntése nyomán a 2009-ben megállapított hét az egyhez arány kerüljön újra bevezetésre. A törvény alkalmazandó valamennyi önkormányzati intézményre, valamint az önkormányzatoknak alárendelt intézményekre, illetve a minisztériumok és a kormány alárendeltségébe tartozó intézményekre, akárcsak a különböző társadalombiztosítási alapok által finanszírozott intézményekre egyaránt. Minden erre a területre vonatkozó eddigi rendelkezés sürgősségi kormányrendelettel történt. 1989 után ez az első olyan erre a területre vonatkozó jogszabály, amely parlamenti előterjesztésre, a parlamenti procedúrát végigjárva fogadja el a törvényhozás. Ugyanakkor az RMDSZ parlamenti frakciójának szakmaiságát mutatja az is, hogy mindkét ház, a Szenátus és a Képviselőház is egyhangú szavazattal, ellenszavazat nélkül fogadta el a tervezetet.” – nyilatkozta a törvény elfogadása Cseke Attila parlamenti képviselő.
Az RMDSZ által kezdeményezett és a Parlament által elfogadott másik törvény, a családon belüli erőszak áldozatainak védelmére tett törvénymódosítás, amely a 2003/217-es számú törvényt módosítja. Ennek értelmében a bíróság dönthet többek között az erőszakot elkövető személy ideiglenes kilakoltatásáról, akár abban az esetben is, ha az az ő tulajdonát képezi. Továbbá távoltartási határozatot is kiróhat, vagy a sértettel szembeni bármely nemű kapcsolatba lépést tilthatta meg, akár személyesen, akár telefonon vagy levelen keresztül.
„Sajnos a bíróság több esetben hetekkel, de akár 60 nappal is a döntés megszületése után közölte végrehajtás végett a védelmi határozatot a rendőrséggel. Az elfogadott módosító javaslat értelmében a védelmi határozatot a döntés megszületését követően 5 órán belül kötelező módon közölni kell a rendőrséggel, ezáltal biztosítva nemcsak a hatékony, de annak gyors végrehajtását is.” – zárta nyilatkozatát Cseke Attila képviselő. (Közlemény)
Címke: Cseke Attila